Hallitustunnustelija Juha Sipilän (kesk) mukaan yhteiskuntasopimusta ei tule. Sipilä kertoi iltayhdeksältä blogissaan, että käytyjen neuvottelujen perusteella hänellä ei ole edellytyksiä jättää sellaista sopimusehdotusta, joka täyttäisi hänen yhteiskuntasopimukselle asettamansa vaatimukset.

Sipilä kertoi eduskunnan ulko-ovella STT:lle puoli kymmenen jälkeen, että jäljelle jäi liian vähän työkaluja.

– Tämä harjoitus kannatti joka tapauksessa käydä, koska siinä tavoiteltiin isoa asiaa ja leikkaustarve olisi pienentynyt merkittävästi. Puhutaan miljardiluokasta, Sipilä sanoi.

Sipilän mukaan hallituksen talousohjelman on nyt perustuttava valtiovarainministeriön arvioon säästöistä valtion menoihin.

Hallituksen muodostaminen jatkuu alkuperäisen suunnitelman mukaan. Tulevan hallituspohjan Sipilä kertoo eduskuntaryhmille huomenna kello 17.

Sipilän mukaan yhteiskuntasopimuksen kaatuminen ei merkitse suoraan yhtään mitään hallituspohjaa ajatellen. Hän aikoo käydä lisäkeskusteluja huomenna aamulla ja päättää pohjasta vasta niiden jälkeen.

Sipilä sanoi, ettei lähde osoittelemaan ketään syylliseksi sopimuksen kaatumiseen.

– Tämä oli vakava yritys ja rima oli korkealla. Lopputulokseen ei päästy ja sillä selvä. Ei tämä ollut helppo työntekijöille eikä työnantajille, Sipilä sanoi.

Yhteiskuntasopimuksen yksi tavoite olisi ollut kilpailukyvyn parantaminen. Sipilän mukaan valtiovallan omat keinot kilpailukyvyn parantamiseen ovat rajalliset.

TS–STT